1. ปัจจัยความเสี่ยง

ปัจจัยที่อาจทำให้เกิดความเสี่ยงต่อการลงทุนของผู้ลงทุนหรือได้รับผลกระทบต่อผู้ออกหลักทรัพย์ มีดังนี้

1.1 ความเสี่ยงจากความต้องการเงินทุนหมุนเวียนที่เพิ่มขึ้นจากการสร้างบ้านพร้อมอยู่

จากการที่บริษัทมีนโยบายสร้างบ้านพร้อมอยู่ทดแทนการสร้างบ้านสั่งสร้างในอดีตมาตั้งแต่ปี 2546
ทั้งนี้เพื่อสร้างความมั่นใจในการซื้อบ้านและตอบสนองความต้องการของลูกค้าว่าจะได้รับการส่งมอบบ้านได้ตามสัญญา
จึงส่งผลให้บริษัทต้องใช้เงินทุนหมุนเวียนล่วงหน้าในการก่อสร้างบ้านเพิ่มมากขึ้น
เนื่องจากบริษัทไม่ได้รับเงินจากลูกค้ามาเป็นเงินทุนหมุนเวียนในการก่อสร้าง
ซึ่งระยะเวลาก่อสร้างบ้านใช้เวลาประมาณ 6 - 8 เดือน
ทำให้บริษัทต้องมีเงินทุนหมุนเวียนเข้ามาก่อนและมีความเสี่ยงจากการสร้างบ้านเสร็จ
แต่ไม่สามารถขายบ้านได้ ซึ่งอาจส่งผลต่อภาระต้นทุนสินค้าคงเหลือและสภาพคล่องของบริษัท โดย ณ
วันที่ 31 ธันวาคม 2548 บริษัทมีรอบระยะเวลา Cash Cycle เท่ากับ 1,164 วัน ประกอบด้วย
ระยะเวลาเก็บหนี้เฉลี่ย 3 วัน ระยะเวลาขายสินค้าเฉลี่ย 1,187 วัน และระยะเวลาชำระหนี้ 27
วันตามลำดับ

อย่างไรก็ตาม จากการวิเคราะห์ข้อมูลพฤติกรรมผู้บริโภคในการพิจารณาซื้อบ้าน
จะพิจารณาด้านงบประมาณราคาบ้าน ทำเล แบบบ้าน ขนาดที่ดิน และสิ่งแวดล้อม
ทำให้บริษัทสามารถวิเคราะห์สัดส่วนการสร้างบ้านเพื่อรองรับปริมาณความต้องการของลูกค้าในแต่ละทำเล
พร้อมการควบคุมปริมาณการสั่งสร้างให้สอดคล้องกับปริมาณการขายในช่วงปีที่ผ่านมา
ภายหลังการปรับกลยุทธ์ดังกล่าว พบว่าการสร้างบ้านพร้อมอยู่นี้ตรงตามความต้องการของกลุ่มลูกค้า
จะช่วยให้บริษัทสามารถรับรู้รายได้จากการโอนบ้านภายหลังการทำสัญญากับลูกค้าได้เร็วขึ้น
ประกอบกับบริษัทมีนโยบายในการขยายตลาดไปสู่ตลาดคอนโดมิเนียมในระดับราคาไม่สูงมากนัก
ซึ่งบริษัทจะต้องมีการวางแผนในการพัฒนาโครงการล่วงหน้า ดังนั้น
จะเห็นได้ว่าการใช้นโยบายดังกล่าวช่วยลดความเสี่ยงด้านต้นทุนก่อสร้างที่สูงขึ้น
เนื่องจากทำให้ทราบต้นทุนรวมที่เกิดขึ้นจริงก่อนขาย จึงแตกต่างจากการขายบ้านสั่งสร้าง
ซึ่งได้มีการตกลงราคาซื้อขายบ้านแล้ว แต่ยังไม่ได้ก่อสร้าง
ทำให้มีความเสี่ยงจากการที่ต้นทุนก่อสร้างปรับตัวสูงขึ้น

ความต้องการเงินทุนหมุนเวียนที่เพิ่มสูงขึ้นไม่ก่อให้เกิดปัญหาในการชำระหนี้คืนให้แก่เจ้าหนี้ของบริษัท
เนื่องจากบริษัท ใช้เงินทุนหมุนเวียนดังกล่าวจากการโอนขายบ้านและที่ดินในโครงการต่าง ๆ
ซึ่งมีระยะเวลาพัฒนาโครงการและระยะเวลาการขายที่แตกต่างกัน
ช่วยให้บริษัทสามารถบริหารเงินทุนหมุนเวียนได้ โดยบริษัท
ยังได้ป้องกันความเสี่ยงโดยการใช้วงเงินกู้ที่ได้รับการสนับสนุนจากสถาบันการเงินเป็นแหล่งเงินทุนหมุนเวียนสำรองเพิ่มเติมอีกทางหนึ่งด้วย
นอกจากนี้
บริษัทยังได้จัดให้มีระบบการตรวจสอบการขายและสั่งสร้างเพื่อให้บริษัทสามารถรักษาสมดุลของปริมาณบ้านสร้างเสร็จหรือสินค้าคงเหลือของบริษัทให้อยู่ในระดับที่เพียงพอเพื่อรองรับกับนโยบายการตลาดอีกทางหนึ่งด้วย

1.2 ความเสี่ยงจากการปรับตัวเพิ่มสูงขึ้นของต้นทุนในการก่อสร้าง และการขาดแคลนผู้รับเหมา

สภาวะการขยายตัวของธุรกิจอสังหาริมทรัพย์ซึ่งต่อเนื่องมาตั้งแต่ปลายปี 2546
รวมทั้งการปรับตัวเพิ่มสูงขึ้นอย่างต่อเนื่องของระดับราคาน้ำมันในช่วงระยะเวลาที่ผ่านมา
ส่งผลให้ราคาวัสดุก่อสร้างและแรงงานในการก่อสร้างปรับตัวเพิ่มสูงขึ้นตามไปด้วยซึ่งอาจก่อให้เกิดผลกระทบต่อต้นทุนในการดำเนินธุรกิจของบริษัท
ซึ่งบริษัทได้ให้ความสำคัญกับการลดความเสี่ยงของความผันผวนของราคาวัสดุก่อสร้างและแรงงาน
โดยการปรับกลยุทธ์ในการสร้างบ้านเป็นการสร้างบ้านพร้อมอยู่และบ้านสร้างก่อนขายทดแทนบ้านสั่งสร้าง
ซึ่งเป็นแนวทางหนึ่งในการบริหารความเสี่ยง จึงเป็นผลทำให้บริษัททราบแผนการก่อสร้างล่วงหน้า
สามารถต่อรองราคาและควบคุมต้นทุนวัสดุก่อสร้างได้ระดับหนึ่ง
รวมทั้งทำให้บริษัททราบต้นทุนรวมที่เกิดขึ้นก่อนการขาย
นอกจากนี้บริษัทได้มีนโยบายเกี่ยวกับการสั่งซื้อวัสดุก่อสร้างที่สำคัญ เช่น เสาเข็ม หรือหลังคา
เป็นต้น
โดยบริษัทจะเป็นผู้จัดหาวัสดุก่อสร้างเพื่อใช้สำหรับโครงการทั้งหมดของบริษัทและบริษัทย่อยเอง
ทำให้บริษัทมีอำนาจในการต่อรองราคาและกำหนดเงื่อนไขการส่งมอบที่ดีกว่า ทั้งนี้
ที่ผ่านมาบริษัทยังไม่ได้รับผลกระทบจากการปรับตัวขึ้นของราคาวัสดุก่อสร้างแต่ประการใด

สำหรับความเสี่ยงในการขาดแคลนผู้รับเหมางานที่อาจเกิดขึ้นนั้น
บริษัทให้ความสำคัญกับการบริหารงานก่อสร้าง
บริษัทได้ว่าจ้างผู้รับเหมาก่อสร้างทั้งขนาดกลางและขนาดเล็กมีจำนวนรวมมากกว่า 100 ราย
โดยมีการกำหนดคุณสมบัติผู้รับเหมาและราคาก่อนที่จะมีการตกลงทำสัญญาและกำหนดระยะเวลาการส่งมอบงานที่ชัดเจน
รวมทั้งมีการบริหารปริมาณงานก่อสร้างให้แก่ผู้รับเหมาอย่างเหมาะสม และสม่ำเสมอ
นอกจากนี้บริษัทยังได้สร้าง Supply Chain เพื่อช่วยสนับสนุนด้านวัตถุดิบให้แก่ผู้รับเหมา
การให้ความรู้ผู้รับเหมารวมทั้งการพิจารณาการจัดชั้นคุณภาพของผู้รับเหมา
ให้แก่ผู้รับเหมาที่มีคุณภาพตามผลงาน
การปรับราคาค่าก่อสร้างตามสภาวะตลาดและวัสดุก่อสร้างที่เพิ่มขึ้น โดยการพิจารณาอย่างเป็นธรรม
โดยมีมาตรฐานการตรวจสอบให้เป็นไปตามเกณฑ์ที่กำหนด
การสร้างบรรยากาศของความร่วมมือระหว่างผู้รับเหมากับบริษัท ปัจจุบันโครงการบ้านจัดสรรต่างๆ
เริ่มชะลอการก่อสร้างและเร่งการบริหารเพื่อลดปริมาณสต็อกจากปริมาณการสั่งสร้าง Over
supply ในบางทำเล

1.3 ความเสี่ยงจากการค้ำประกันหนี้สินแก่บริษัทร่วม 

บริษัทได้เข้าค้ำประกันหนี้เงินกู้ยืมจากสถาบันการเงินของบริษัทร่วมแห่งหนึ่ง คือ บริษัท
กรุงเทพบ้านและที่ดิน จำกัด (มหาชน) โดยมียอดคงเหลือ ณ วันที่ 31 ธันวาคม 2548 จำนวน 30
ล้านบาท ( รายละเอียดปรากฏตามส่วน รายการระหว่างกัน ) ซึ่งปัจจุบันบริษัท
กรุงเทพบ้านและที่ดิน จำกัด (มหาชน) ยังมิได้มีการผิดนัดชำระหนี้ดังกล่าว
บริษัทจึงยังไม่มีความรับผิดชอบต่อเจ้าหนี้กลุ่มนี้
ซึ่งเป็นเจ้าหนี้อีกกลุ่มหนึ่งตามที่ได้ระบุไว้ในแผนฟื้นฟูกิจการ อย่างไรก็ตามหากหนี้ที่บริษัทได้เข้าไป
ค้ำประกันไว้ดังกล่าวเกิดการผิดนัดชำระ
ซึ่งตามแผนฟื้นฟูกิจการได้จัดกลุ่มเจ้าหนี้ดังกล่าวเป็นเจ้าหนี้กลุ่มที่ 11 บริษัท
มีภาระจะต้องชำระหนี้ดังกล่าว โดยชำระเป็นเงินสดจำนวนร้อยละ 8 ของจำนวนหนี้เงินต้นที่ผิดนัด
ส่วนที่เหลือจำนวนร้อยละ 92 จะถูกแปลงสภาพหนี้เป็นทุน
และจะต้องจัดสรรใบสำคัญแสดงสิทธิแบบให้เปล่าตามที่กำหนดไว้ในแผนฟื้นฟูกิจการด้วย

อย่างไรก็ตาม บริษัท กรุงเทพบ้านและที่ดิน จำกัด (มหาชน)
ได้ทำการเจรจาปรับโครงสร้างหนี้ดังกล่าวกับสถาบันการเงินที่เป็นเจ้าหนี้รายดังกล่าว
ซึ่งเงื่อนไขในการจ่ายชำระหนี้คืนนั้นเอื้อประโยชน์ให้กับบริษัท กรุงเทพบ้านและที่ดิน จำกัด
(มหาชน) เพื่อให้สามารถชำระคืนหนี้ได้

ปัจจุบันบริษัท กรุงเทพบ้านและที่ดิน จำกัด (มหาชน)
อยู่ระหว่างพัฒนาโครงการบ้านจัดสรรซึ่งมีโครงการที่ดำเนินการอยู่ในปี 2548 จำนวน 3 โครงการ
มีมูลค่าโครงการรวม 11,531 ล้านบาท (รายละเอียดปรากฏในลักษณะผลิตภัณฑ์และบริการ)
ในช่วงที่ผ่านมาบริษัท กรุงเทพบ้านและที่ดิน จำกัด ยังมิได้มีการผิดนัดชำระหนี้ดังกล่าวแต่อย่างใด
ทำให้ความเสี่ยงของบริษัทในการค้ำประกันหนี้สินของบริษัทร่วมนี้คงอยู่ในระดับต่ำ

1.4 ความเสี่ยงจากภาวะการแข่งขันที่สูงขึ้นของตลาดที่อยู่อาศัย

จากภาวะการณ์แข่งขันที่สูงขึ้นของผู้ประกอบการอสังหาริมทรัพย์ที่ผ่านมา
สืบเนื่องมาจากความต้องการในการซื้อบ้านหรือที่อยู่อาศัยไม่สอดคล้องกับอุปทานที่มีอยู่อย่างมากในตลาดโดยเฉพาะในช่วงปี
2547 เป็นต้นมา โดยเมื่อพิจารณาแยกอุปทานตามประเภทบ้านหรือที่อยู่อาศัยแล้ว
พบว่าอุปทานที่มีล้นกว่าความต้องการของผู้บริโภคโดยส่วนใหญ่เป็นตลาดบ้านในระดับราคาสูง
ส่งผลให้ผู้ประกอบการมีการปรับตัวและปรับกลยุทธ์ในการพัฒนาโครงการให้สอดคล้องกับความต้องการที่มีอยู่ในปัจจุบัน
ซึ่งมิใช่ผู้ประกอบการทุกรายที่สามารถปรับตัวเพื่อการสร้างบ้านหรือที่อยู่อาศัยที่ระดับราคาต่ำได้
อีกทั้งการการกู้ยืมจากสถาบันการเงินในปัจจุบันก็ค่อนข้างจำกัดจากนโยบายการปล่อยสินเชื่อที่เข้มงวดประกอบกับอัตราดอกเบี้ยมีแนวโน้มปรับตัวสูงขึ้น
ทำให้ผู้ประกอบการที่เหลือในปัจจุบันมีจำนวนลดลง โดยส่วนใหญ่จะเป็นกลุ่มผู้ประกอบการขนาดใหญ่
ที่มีฐานเงินทุนมากและอยู่ในตลาดอสังหาริมทรัพย์มานาน
ทำให้การแข่งขันในตลาดมีความรุนแรงมากขึ้น

จากการที่บริษัทมีนโยบายการเลือกทำเลที่ดี รวมถึงมีการพัฒนารูปแบบบ้าน
และนำเทคโนโลยีมาใช้ในตัวบ้าน การกำหนดนโยบายราคาที่เหมาะสม มีสาธารณูปโภคโครงการที่ดี
อีกทั้งยังมีการให้บริการหลังการขายที่ดีอย่างต่อเนื่องกับลูกค้า จึงทำให้โครงการต่าง ๆ
ที่บริษัทพัฒนาเป็นโครงการคุณภาพ ทั้งการจัดสภาพแวดล้อมภายในโครงการ
การรักษาความปลอดภัยภายในโครงการการให้บริการสาธารณะมาอย่างต่อเนื่อง
จึงทำให้ได้รับความไว้วางใจจากลูกค้าในการเลือกซื้อบ้านและมีการแนะนำเพื่อนๆ
มาซื้อบ้านของบริษัทเมื่อมีโอกาส จึงทำให้บริษัทสามารถลดความเสี่ยงลงได้ในระดับหนึ่ง

1.5 ความเสี่ยงในการชำระคืนหุ้นกู้

ภายหลังออกจากแผนฟื้นฟูกิจการ เมื่อวันที่ 24 พฤษภาคม 2547 ที่ประชุมวิสามัญของบริษัท
ได้มีมติอนุมัติออกและเสนอขายหุ้นกู้ภายในวงเงินไม่เกิน 2,000 ล้านบาท
ซึ่งทำให้ภาระหนี้ของบริษัทเพิ่มสูงขึ้นจากเดิมเมื่อเทียบกับปี 2546 กล่าวคือ ในปี 2547
บริษัทมีหนี้สินรวมเท่ากับ 7,192.94 ล้านบาท เพิ่มขึ้นจากปี 2546 ที่บริษัทมีหนี้สินรวมเท่ากับ
4,472.57 ล้านบาทหรือคิดเป็นสัดส่วนการเพิ่มขึ้นร้อยละ 60.82
นอกจากนี้การออกหุ้นกู้ดังกล่าวยังทำให้อัตราส่วนหนี้สินต่อส่วนของผู้ถือหุ้นของบริษัท (D/E Ratio)
ในปี 2547 เพิ่มขึ้นจากปี 2546 โดยเพิ่มขึ้นจาก 1.09 เท่าในปี 2546 เป็น 1.40 เท่า ในปี
2547 คิดเป็นสัดส่วนการเพิ่มร้อยละ 28.44 ทั้งนี้ ในปี 2548
บริษัทมีอัตราส่วนหนี้สินต่อส่วนผู้ถือหุ้นของบริษัทลดลงจากปี 2547 ร้อยละ 0.05
สัดส่วนหนี้สินที่เกิดจากการออกหุ้นกู้คิดเป็นร้อยละ 19.56 ของหนี้สินรวมทั้งหมดของบริษัท

อย่างไรก็ตาม อัตราส่วนหนี้สินต่อส่วนของผู้ถือหุ้นของบริษัท ณ วันที่ 31 ธันวาคม 2548 เท่ากับ
1.33 เท่า โดยปรับลดลง ร้อยละ 0.05 เมื่อเทียบกับปี 2547 ซึ่งสาเหตุของการปรับ
ลดลงเนื่องจากบริษัทมีการออกตั๋วแลกเงินเพื่อใช้เป็นเงินทุนหมุนเวียนสำหรับการสร้างบ้านก่อนขายทดแทนการใช้เงินกู้โครงการเนื่องจากมีอัตราดอกเบี้ยต่ำกว่า
ซึ่งบริษัทได้บันทึกรายการดังกล่าวไว้ในรายการเงินเบิกเกินบัญชีและเงินกู้ยืมระยะสั้นจากสถาบันการเงิน
ทั้งนี้ เมื่อวันที่ 26 ธันวาคม 2548 บริษัทได้ชำระคืนตั๋วแลกเงินที่ครบกำหนดภายในปี 2548
ซึ่งคิดเป็นร้อยละ 95 ของตั๋วแลกเงินทั้งหมดเรียบร้อยแล้ว

ปัจจุบันบริษัทมีภาระผูกพันที่เป็นหุ้นกู้และหุ้นกู้ไม่ด้อยสิทธิแปลงสภาพ ที่ยังคงมีภาระผูกพัน ดังนี้

1. หุ้นกู้ที่ออกในปี 2547 อันประกอบด้วย หุ้นกู้มีประกัน 3 ชุด มูลค่ารวมทั้งสิ้นไม่เกิน 1,550
ล้านบาท โดยมีรายละเอียดของหุ้นกู้แต่ละชุด ดังนี้

  1.1 **หุ้นกู้มีประกัน ครั้งที่ 1/2547 ชุดที่ 1 ครบกำหนดไถ่ถอนปี 2549

  จำนวน 450,000 หน่วย มูลค่าที่ตราไว้หน่วยละ 1,000 บาท มูลค่ารวมไม่เกิน 450 ล้านบาท
  อายุ 1.5 ปี ครบกำหนดไถ่ถอนในวันที่ 18 กุมภาพันธ์ 2549
  อัตราดอกเบี้ยหุ้นกู้เท่ากับอัตราดอกเบี้ยเงินฝากประจำ 6 เดือน
  สำหรับบุคคลธรรมดาของธนาคารนครหลวงไทย จำกัด (มหาชน) บวกด้วยร้อยละ 3.4 ต่อปี
  กำหนดจ่ายปีละ 2 ครั้งนับจากวันออกหุ้นกู้ และตลอดอายุหุ้นกู้มีเงื่อนไขที่บริษัทต้องปฏิบัติตาม คือ
  การดำรงอัตราส่วนทรัพย์สินที่เป็นหลักประกันต่อมูลค่ารวมของหุ้นกู้ที่ยังมิได้ไถ่ถอน เท่ากับ 1.5 :
  1 และการดำรงสัดส่วนหนี้สินรวมต่อส่วนของผู้ถือหุ้นไม่เกิน 1.75 เท่า

  1.2 หุ้นกู้มีประกัน ครั้งที่ 1/2547 ชุดที่ 2 ครบกำหนดไถ่ถอนปี 2549

  จำนวน 750,000 หน่วย มูลค่าที่ตราไว้หน่วยละ 1,000 บาท มูลค่ารวมไม่เกิน 750 ล้านบาท
  อายุ 2 ปี ครบกำหนดไถ่ถอนในวันที่ 18 สิงหาคม 2549
  อัตราดอกเบี้ยหุ้นกู้เท่ากับอัตราดอกเบี้ยเงินฝากประจำ 6 เดือน
  สำหรับบุคคลธรรมดาของธนาคารนครหลวงไทย จำกัด (มหาชน) บวกด้วยร้อยละ 3.5 ต่อปี
  กำหนดจ่ายปีละ 2 ครั้งนับจากวันออกหุ้นกู้ และตลอดอายุหุ้นกู้มีเงื่อนไขที่บริษัทต้องปฏิบัติตาม คือ
  การดำรงอัตราส่วนทรัพย์สินที่เป็นหลักประกันต่อมูลค่ารวมของหุ้นกู้ที่ยังมิได้ไถ่ถอน เท่ากับ 1.5 :
  1 และการดำรงสัดส่วนหนี้สินรวมต่อส่วนของผู้ถือหุ้นไม่เกิน 1.75 เท่า

  1.3. หุ้นกู้มีประกัน ครั้งที่ 2/2547 ชุดที่ 1 ครบกำหนดไถ่ถอนปี 2550

  จำนวน 350,000 หน่วย มูลค่าที่ตราไว้หน่วยละ 1,000 บาท มูลค่ารวมไม่เกิน 350 ล้านบาท
  อายุ 2.5 ปี ครบกำหนดไถ่ถอนในวันที่ 23 กุมภาพันธ์ 2550
  อัตราดอกเบี้ยหุ้นกู้เท่ากับอัตราดอกเบี้ยเงินฝากประจำ 6 เดือน
  สำหรับบุคคลธรรมดาของธนาคารนครหลวงไทย จำกัด (มหาชน) บวกด้วยร้อยละ 3.65 ต่อปี
  กำหนดจ่ายปีละ 2 ครั้งนับจากวันออกหุ้นกู้ และตลอดอายุหุ้นกู้มีเงื่อนไขที่บริษัทต้องปฏิบัติตาม คือ
  การดำรงอัตราส่วนทรัพย์สินที่เป็นหลักประกันต่อมูลค่ารวมของหุ้นกู้ที่ยังมิได้ไถ่ถอน เท่ากับ 1.5 :
  1 และการดำรงสัดส่วนหนี้สินรวมต่อส่วนของผู้ถือหุ้นไม่เกิน 1.75 เท่า

  หมายเหตุ ** บริษัทได้ดำเนินการไถ่ถอนตามกำหนด เมื่อวันที่ 28 กุมภาพันธ์ 2549 ที่ผ่านมา

2. หุ้นกู้ไม่ด้อยสิทธิแปลงสภาพ ออกในปี 2548

หุ้นกู้ไม่ด้อยสิทธิแปลงสภาพ ครั้งที่ 1 /2548 ครบกำหนดไถ่ถอนปี 2553

  บริษัทได้รับอนุญาตจากสำนักงานคณะกรรมการกำกับหลักทรัพย์และตลาดหลักทรัพย์
  ให้เสนอขายหุ้นกู้แปลงสภาพเป็นหุ้นสามัญในวงเงินไม่เกิน 30 ล้านเหรียญสหรัฐอเมริกา
  เพื่อเสนอขายผู้ลงทุนประเภทสถาบันต่างประเทศเฉพาะเจาะจง
  อัตราดอกเบี้ยคงที่ประมาณร้อยละ 3.5 ต่อปี ระยะเวลาการใช้สิทธิแปลงสภาพภายใน 5 ปี
  โดยบริษัทจะมีภาระผูกพันในการชำระคืนเงินต้นเฉพาะหุ้นกู้แปลงสภาพส่วนที่ไม่ได้ใช้สิทธิ
  ซึ่งเมื่อวันที่ 25 พฤศจิกายน 2548 บริษัทได้เสนอขายหุ้นกู้แปลงสภาพดังกล่าวแล้วจำนวน 20
  ล้านเหรียญสหรัฐอเมริกา

ทั้งนี้แม้ว่าบริษัทจะมีวงเงินกู้โครงการและแหล่งเงินกู้ระยะสั้นเพื่อใช้เป็นเงินทุนหมุนเวียนในการประกอบธุรกิจปกติของบริษัท
ตลอดจนยอดหนี้ส่วนที่เหลือจากเจ้าหนี้ตามแผนฟื้นฟู ในปี2548
บริษัทมีรายได้จากการขายเพิ่มขึ้นจากการเปิดโครงการใหม่ 5 โครงการ
คิดเป็นอัตราการขยายตัวเพิ่มขึ้นร้อยละ 19.51 ไม่รวมยอดขายโครงการคอนโดมิเนียม “ เมโทร
พารค์ ” ที่มียอดขายกว่า 70 % ของมูลค่าโครงการเฟสที่ 1
ซึ่งจะทำให้บริษัทสามารถรับรู้รายได้ในปี 2549
บริษัทจึงมีความมั่นใจในสภาพคล่องทางการเงินของบริษัทว่ามีความสามารถเพียงพอในการจ่ายชำระหนี้ทั้งหุ้นกู้มีประกันชุดต่าง
ๆ ของบริษัท รวมทั้งหุ้นกู้ชุดที่จะเสนอขายในปี 2549 และ บริษัทได้ดำเนินการไถ่ถอนหุ้นกู้ชุดที่
1/2547 ตามกำหนดการไถ่ถอนเมื่อวันที่ 18 กุมภาพันธ์ 2549 เรียบร้อยแล้ว

1.6 ความเสี่ยงจากแนวโน้มการปรับตัวสูงขึ้นของอัตราดอกเบี้ย

จากแนวโน้มการปรับตัวสูงขึ้นของอัตราดอกเบี้ยที่ส่งผลในทางลบต่อธุรกิจอสังหาริมทรัพย์และบริษัทในส่วนของภาระดอกเบี้ยจ่ายที่เพิ่มขึ้นและกำลังซื้อของผู้บริโภคที่ลดลง
โดยต้นทุนทางการเงินของบริษัทที่จะปรับเพิ่มขึ้นตามอัตราดอกเบี้ยที่เพิ่มขึ้น ทั้งนี้ ณ วันที่ 31
ธันวาคม 2548 บริษัทมีหนี้สินซึ่งประกอบด้วยหุ้นกู้ และเงินกู้ยืมจากสถาบันการเงิน
ซึ่งกำหนดอัตราดอกเบี้ยเปลี่ยนแปลงไปตามราคาตลาด คิดเป็นสัดส่วนกว่าร้อยละ 73.32
ของหนี้สินรวม

จากแนวโน้มของอัตราดอกเบี้ยที่เริ่มปรับตัวสูงขึ้นนั้น
บริษัทคาดว่าจะส่งผลกระทบต่อการตัดสินใจซื้อบ้านหรือที่อยู่อาศัยของผู้บริโภคบ้าง
เนื่องจากการซื้อบ้านเป็นการก่อหนี้ในระยะยาว
ดังนั้นการที่อัตราดอกเบี้ยมีแนวโน้มปรับตัวสูงขึ้นอาจจะทำให้ความมั่นใจของผู้บริโภคลดลง
หรือชะลอการตัดสินใจออกไป อย่างไรก็ตาม
บริษัทลดความเสี่ยงดังกล่าวโดยการพยายามหาแหล่งเงินทุนที่มีต้นทุนในอัตราคงที่ เช่น
การออกหุ้นกู้มีประกันในครั้งนี้เป็นระยะเวลา 2 ปี
และจากการขอมติผู้ถือหุ้นในการออกหุ้นกู้แปลงสภาพเป็นดอลลาร์สหรัฐ
ที่มีการกำหนดอัตราแลกเปลี่ยนที่แน่นอนในวันออก
ทำให้ไม่มีความเสี่ยงเรื่องอัตราแลกเปลี่ยนเป็นระยะเวลา 5 ปี
ซึ่งปัจจุบันได้รับอนุมัติให้ออกและเสนอขายหุ้นกู้แปลงสภาพจากสำนักงานคณะกรรมการกำกับหลักทรัพย์และตลาดหลักทรัพย์
ในวงเงินไม่เกิน 30 ล้านเหรียญสหรัฐ อัตราดอกเบี้ยคงที่ประมาณร้อยละ 3.5 ต่อปี
ซึ่งอัตราดอกเบี้ยของทั้งหุ้นกู้และหุ้นกู้แปลงสภาพกำหนดไว้ในอัตราคงที่
ทำให้บริษัทสามารถทราบต้นทุนทางการเงินที่แน่นอนและไม่มีความเสี่ยงเรื่องภาระที่จะเพิ่มขึ้นตลอดอายุของตราสารทางการเงินทั้งสอง
ในขณะเดียวกันบริษัทได้พัฒนาผลิตภัณฑ์ที่ตรงกับความต้องการของผู้ที่ต้องการจะมีที่อยู่อาศัย เช่น
ที่อยู่อาศัยใกล้เมืองที่มีราคาไม่สูงมากนัก
ทำให้สามารถรับรู้รายได้เร็วและทำให้ชำระคืนหนี้ได้เร็วขึ้น อย่างไรก็ตาม จากความมั่นใจของ
ผู้บริโภคที่ลดลง บริษัทคาดว่าไม่น่าส่งผลกระทบมากนัก คาดว่าในปี 2549
อัตราดอกเบี้ยเงินกู้เฉลี่ยจะปรับตัวสูงขึ้นที่ประมาณร้อยละ 7.75
แต่เมื่อเปรียบเทียบกับช่วงก่อนวิกฤตการทางเศรษฐกิจปี 2540 ที่ประมาณร้อยละ 14-17
แล้วจะเห็นว่าอัตราดอกเบี้ยเงินกู้ในปัจจุบันยังอยู่ในระดับที่ต่ำกว่า
อนึ่งบริษัทได้ศึกษาความต้องการของผู้บริโภคอย่างต่อเนื่องเพื่อให้สามารถตอบสนองความต้องการที่แท้จริงของผู้บริโภคได้ในที่สุด